Allur undirbúningur er í höfn og ekkert því til fyrirstöðu að bjóða verkið út , nema fjárframlög sem vantar . Ekki þarf að fara mörgum orðum um mikilvægi Dýrafjarðarganga fyrir framtíð byggðar á Vestfjörðum , svo mjög sem rætt hefur verið um samgönguerfiðleika á milli Ísafjarðarsýslu og Barðastrandarsýslu á undangengnum áratugum . Dýrafjarðargöng eru forsenda allra áætlana um uppbyggingu atvinnulífs , þjónustu og opinberrar stjórnsýslu á Vestfjörðum , hvort heldur litið er til Sóknaráætlunar 20 / 20 , Byggðaáætlunar , samvinnu eða sameiningar sveitarfélaga eða annarra opinberrar þjónustu . Fullyrða má að Dýrafjarðargöng eru forsenda fyrir þróun byggðar á Vestfjörðum . Dýrafjarðargöng og uppbygging vegar um Dynjandisheiði sameinar byggðir Ísafjarðarsýslu og Barðastrandarsýslu í eitt atvinnu - og stjórnsýslusvæði og er alger forsenda þess að opinberar áætlanir um uppbyggingu á Vestfjörðum nái fram að ganga . Á hinn bóginn er ljóst að frestun framkvæmda við Dýrafjarðargöng , þó ekki sé nema um nokkur ár , mun reynast samfélagi Vestfjarða dýr og um leið samfélaginu öllu . Í áskorun Samgöngunefndar Fjórðungssambands Vestfirðinga til alþingis er jafnframt minnt á þá staðreynd að miðað við samgönguáætlun og þær framkvæmdir sem nú eru í gangi á Norðausturlandi , má segja að innan tveggja ára verði allir þéttbýliskjarnar á landinu komnir með nútímasamgöngur milli héraða nema Vesturbyggð og Tálknafjörður , sem búa munu enn við hálfrar aldar vegakerfi , hvort heldur leiðin liggur í norður eða suður . Þetta er ástand sem Kristján L. Möller samgönguráðherra hefur sagt að stjórnvöld ættu að biðja íbúana afsökunar á . Nú reynir á efndirnar . Framkvæmdir á veginum milli Flókalundar og Bjarkalundar og framlög til Dýrafjarðarganga eru forgangsmál í samgöngum á Vestfjörðum . Nú er að duga eða drepast . Við Vestfirðingar látum það ekki yfir okkur ganga að vera settir aftast í röðina einu sinni enn . Krafan er skýr : Dýrafjarðargöng aftur inn á áætlun ! Sigurður Pétursson formaður Samgöngunefndar Fjórðungssambands Vestfjarða